แบงก์กุมขมับกู้บ้านชะงัก
ธนาคารพาณิชย์เผยโครงการบ้านหลังแรก ทำลูกค้าหดหาย โวยคนจนไม่ได้ประโยชน์
21 ส.ค. 2554

ธนาคารพาณิชย์เผยโครงการบ้านหลังแรก ทำลูกค้าหดหาย โวยคนจนไม่ได้ประโยชน์ 
นางพิกุล ศรีมหันต์ ผู้ช่วยผู้จัดการใหญ่ สายสินเชื่อเพื่อที่อยู่อาศัย ธนาคารไทยพาณิชย์ เปิดเผยว่า โครงการบ้านหลังแรกดอกเบี้ย 0% นาน 2 ปีของรัฐบาล จะส่งผลกระทบต่อสินเชื่อของธนาคารประมาณ 2,000-3,000 ล้านบาท เนื่องจากลูกค้าจะชะลอการโอนออกไปประมาณ 3 เดือน เพื่อเข้าคิวสมัครและรอฟังผลอนุมัติจากโครงการนี้ ซึ่งจะกระทบกับฐานลูกค้าของธนาคารพาณิชย์โดยตรง 
นอกจากนั้น ผู้ที่ต้องการซื้อบ้านราคาสูงกว่า 3 ล้านบาท ก็สามารถกู้ได้ แถมยังสามารถกู้ได้เต็มเพดาน 100% อีกด้วย เพราะธนาคารอาคารสงเคราะห์ (ธอส.) เป็นธนาคารรัฐ 
“การให้วงเงินกู้ถึง 3 ล้านบาท นั้น จะส่งผลกระทบกับธนาคารพาณิชย์ค่อนข้างมาก ซึ่งไม่ตอบโจทย์ของรัฐบาลที่ต้องการช่วยผู้มีรายได้น้อย นอกจากนี้ยังยกเว้นค่าโอนและจดจำนองให้อีก หากภาครัฐต้องการช่วยคนรายได้น้อยให้มีบ้านหลังแรก ก็ควรกำหนดราคาบ้านเอาไว้ที่ 1-1.5 ล้านบาท เท่านั้น เพราะเกณฑ์ที่ออกมาคนรวยก็สามารถกู้ได้” นางพิกุล กล่าว
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า การปล่อยกู้โครงการบ้านหลังแรกของรัฐบาล จะส่งผลให้ธนาคารพาณิชย์สูญเสียตลาดสินเชื่อที่อยู่อาศัยไปราว 1.45 หมื่นล้านบาท ในระยะเวลา 2-3 สัปดาห์
ทั้งนี้ เป็นส่วนของธนาคารกสิกรไทย 1,500 ล้านบาท อย่างไรก็ตามเชื่อว่าโครงการดังกล่าว จะไม่กระทบต่อเป้าสินเชื่อของธนาคาร เนื่องจากวงเงินปล่อยกู้ไม่สูงมากนักและไม่เปิดโอกาสให้มีการรีไฟแนนซ์
“ยอมรับว่าธนาคารพาณิชย์ไม่สามารถสู้ราคากับโครงการดังกล่าวได้ เพราะหากเราให้ราคาเดียวกัน ธนาคารจะขาดทุนทันที 8% จากต้นทุนดอกเบี้ย 6% และต้นทุนด้านการบริหารจัดการอีก 2% อย่างดีที่สุดเราให้ได้แค่ 0% 6 เดือน–1 ปี เท่านั้น ดังนั้นจึงคาดว่าวงเงินกู้ดังกล่าวน่าจะหมดลงภายใน 23 สัปดาห์ จากนั้นตลาดก็จะกลับมาแข่งขันกันตามปกติ” นายชาติชาย กล่าว
นายชาติชาย กล่าวว่า การกำหนดราคาบ้านเอาไว้สูงถึง 3 ล้านบาท ทำให้มีผู้ได้รับประโยชน์จากโครงการนี้เพียง 8,300 รายเท่านั้น เนื่องจากผู้ที่จะกู้บ้านราคา 3 ล้านบาทได้ จะต้องมีรายได้ไม่ต่ำกว่า 5-6 หมื่นบาทต่อเดือน ซึ่งไม่ตอบโจทย์ของรัฐบาลที่ต้องการช่วยเหลือผู้ที่มีรายได้น้อยให้มีบ้านหลังแรกดังนั้นหากภาครัฐต้องการช่วยผู้มีรายได้น้อยจริง ควรปรับลดราคาบ้านลงมาอยู่ที่ 1 ล้านบาท